En 26-årig mand er idømt syv måneders fængsel for blandt andet et røveri ved Elgiganten i Thisted. Det oplyser Lærke Lorenzen, der er anklager ved Midt- og Vestjyllands Politi. Dommen faldt fredag ved Retten i Holstebro og dækkede foruden røveriet over flere butikstyverier, hvor manden var blevet taget på fersk gerning. Røveriet fandt sted ved Elgiganten i Thisted i marts, hvor manden ifølge anklageren havde slået en vagt i butikken flere gange med knytnæve. - Han går ind i butikken og tager nogle forskellige varer og putter ned i sin taske. Det ser vagten og en medarbejder. Da han går ud, bliver han antastet af vagten, som beder ham gå med ind i butikken. Her slog han vagten flere gange med knyttet hånd, siger Lærke Lorenzen. Manden blev altså dømt for med vold at forsøge at bringe stjålne ting i sikkerhed, og det betragtes som en form for røveri. Manden blev dog også frifundet for nogle af de mange tyverier, der var beskrevet i de 32 forhold i anklageskriftet. - Han kunne ikke huske specielt meget, da han sad her i dag. Han blev frifundet for en del af de små tyveriforhold, siger anklageren. Hun gik efter at få manden, der er bosat i Thisted, udvist, men han slap med en advarsel om udvisning af landet.

Referat:
En 26-årig skal syv måneder i fængsel for flere butikstyverier og et, der udviklede sig til et røveri mod Elgiganten i Thisted. Han slipper dog for udvisning.